Norges Bowlingforbund

Norges Bowlingforbund (forkortet NBF eller forenklet til Bowlingforbundet) er et særidrettstilbud for bowling i Norge. NBF er tilknyttet Norges Idrettsforbund og Særforbundsalliansen.
Bowlingforbundet har kontorer på Ullevaal Stadion og har tre fast ansatte.
Forbundstinget er NBFs høyeste myndighet og holdes hvert fjerde år. President fra 2017 er Marie Paulsson Berg. Per Iversen er inne i sin andre periode som generalsekretær, først 2012-2016, og så fra september 2017.
De har ingen nasjonalarena, men Veitvet bowling i Oslo er hyppig brukt i nasjonale mesterskap.


== Nasjonalt ==
NBF organiserer den nasjonale ligaen sammen med seriekomiteen bestemt av forbundstinget. Den består av 4 divisjoner for herrene og 3 divisjoner for damene. Øverste divisjon heter Macronligaen, deretter følger 1. divisjon, 2. divisjon og 3. divisjon.Nasjonale mesterskap arrangeres i samarbeid med valgt krets og/eller klubb i det området mesterskapet er lagt til.

Norgesmesterskapet singel/dobbel arrangeres hvert år i starten av mai.
Norgesmesterskapet for lag arrangeres hvert år på høsten (oktober-november).
Norgesmesterskapet for juniorer arrangeres hvert år i slutten av januar.
Norgesmesterskapet for ungdom (U-26) er nytt for 2017 og skal arrangeres hvert år tidlig på høsten.
Norgesmesterskapet for veteraner singel/dobbel arrangeres hvert år sent på vinterenNorgesmesterskapet for veteranlag arrangeres på høsten, men er ikke å regne som et offisielt norgesmesterskap.


== Internasjonalt ==
NBF organiserer landslag for junior, U-21, senior, veteran og døve for både damer og herrer. Forbundstinget sammen med generalsekretær og ansatte fastsetter budsjett for toppidretten i norsk bowling. Det er sportslig utvalg som setter sammen landslagene til internasjonale mesterskap. Normalt må du tilhøre gruppen Team Norge for å bli uttatt på mesterskap, men i blant annet European Champions Cup (ECC) er kravet at representantene er nasjonal mester for det året. Det er stor bredde i norsk bowling og i ny og ned er det en outsider som blir norgesmester og får dermed representere Norge i ECC.
Her er mesterskap som Norge normalt sender utøvere til:

Verdensmesterskapet. Det arrangeres neste gang i desember 2017 i Las Vegas, USA.
Verdensmesterskapet for menn. Det arrangeres neste gang i november 2018 i Hongkong.
Verdensmesterskapet singel. Det arrangeres neste gang i 2020.
Verdensmesterskapet for U-21. Det arrangeres neste gang i juli 2018 i Detroit, USA.
Verdensmesterskapet for veteraner. Det arrangeres neste gang i august 2017 i München, Tyskland.
Europamesterskapet for herrer. Det arrangeres neste gang i juni 2019 i München, Tyskland.
Europamesterskapet for damer. Det arrangeres neste gang i juni 2018 i Brussel, Belgia.
Europamesterskapet for juniorer. Det arrangeres neste gang i mars 2018 i Aalborg, Danmark.
European Champions Cup. Det arrangeres neste gang i oktober 2017 i Wien, Østerrike.
Bowling World Cup. Det arrangeres neste gang i november 2017 i Hermosillo, Mexico.Det arrangeres også et europamesterskap for seniorer hvert år. I det mesterskapet er det derimot fri påmelding i motsetning til de andre mesterskapene der det er kvoter. Godt over 200 norske utøvere som deltar i mesterskapet hvert år og NBF har overlatt organiseringen til paraplyorganisasjonen ESBC Norway.
Flere mesterskap er blant annet Nordisk Mesterskap som er kun for de nordiske nasjonenes juniorer.
Det arrangeres hvert år en større turnering i Norge som er med i European Bowling Tour: Norwegian Open. Den er åpen for alle lisensierte utøvere fra hele verden, men mesteparten av utøverne er fra Norge og Sverige.


== Historie ==
NBF ble stiftet 2. oktober 1962, rundt to år etter at den første bowlinghallen ble bygd i Norge. Det var Bergen som var først ute med å bygge. Oslo kom etter i 1961.
Det var først i 1960-årene at bowlingen grep om seg. Bakgrunnen var oppfinnelsen av den automatiske kjeglereisemaskinen på slutten av 1950-årene. Det er for øvrig stort sett de samme prinsippene som følges i dagens maskiner, dog med mer moderne teknikk. Allikevel fungerer maskinene bra i dagens haller, selv om noen av dem ble installert i 1960-årene. På 90-tallet har data gjort at bowling har blitt mer tilgjengelig for publikum og en viktig terskel er passert med dagens automatiske poengberegning. Poengberegningen vises på dataskjermer over banene.Det har vært arrangert to internasjonale mesterskap på norsk jord. European Champions Cup ble holdt i Oslo i 1986 og i Bergen i 2000.


== Referanser ==


== Eksterne lenker ==
Offisielt nettsted 
Offisielt nettsted